Komisijos reglamentas (EB) Nr. 748/2004
2004 m. balandžio 22 d.
iš dalies keičiantis Reglamentą (EB) Nr. 2535/2001, nustatantį išsamias Tarybos reglamento (EB) Nr. 1255/1999 taikymo taisykles dėl pieno bei pieno produktų importo tvarkos ir tarifinių kvotų atidarymą, ir nukrypstantis nuo to reglamento nuostatų
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1999 m. gegužės 17 d. priimto Tarybos reglamentą (EB) Nr. 1255/1999 dėl bendro pieno ir pieno produktų rinkos organizavimo [1], ir ypač jo 26 straipsnio 3 dalį ir 29 straipsnio 1 dalį,
kadangi:
(1) Komisijos reglamento (EB) Nr. 2535/2001 13 straipsnio 2 dalies antrojoje pastraipoje nustatyta, kad tuo atveju, kai tam tikrai kvotai ribojamas paraiškų licencijai gauti skaičius, paraiškose licencijoms gauti gali būti nurodomi kiekiai, lygūs kiekvienam laikotarpiui numatytam kiekiui. Patirtis rodo, kad tai taikytina kvotoms, kurios minimos Reglamento (EB) Nr. 2535/2001 I(F) priede.
(2) pagal dvišalį Europos bendrijos ir Šveicarijos Konfederacijos susitarimą, kuris buvo patvirtintas Sprendimu 2002/309/EB, Tarybos ir Komisijos Euratomas [2], tam tikriems šveicariškiems sūriams, importuojant juos į Bendriją, gali būti taikomas sumažintas muitas, jei jie atitinka tam tikrus sudėties ir brandinimo trukmės reikalavimus. Šveicarijos institucijos paprašė pakeisti tam tikrų sūrių aprašymą pagal dalinį šių sūrių specifikacijos pakeitimą. Reglamente (EB) Nr. 2535/2001 [3] pateiktas aprašymas turi būti atitinkamai iš dalies pakeistas.
(3) Reglamento (EB) Nr. 2535/2001 2 antraštinės dalies I skyriuje nurodomos kvotos, kurios kiekvienais metais sausio ir liepos mėnesį skiriamos dviems šešių mėnesių laikotarpiams. Atsižvelgiant į 2004 m. gegužės 1 d. įvyksiančią plėtrą, Komisijos reglamente (EB) Nr. 50/2004 numatoma 2004 m. gegužės mėn. atidaryti specialiąsias importo kvotas, kurios suteiktų galimybę naujųjų valstybių narių ūkio subjektams nuo nurodytos datos dalyvauti Bendrijos kvotose.
(4) Reglamento (EB) Nr. 2535/2001 14 straipsnio 1 dalyje numatyta, kad paraiška licencijai gauti gali būti pateikiama tik per pirmąsias 10 kiekvieno šešių mėnesių laikotarpio dienų. Todėl, kad būtų galima įgyvendinti Reglamentą (EB) Nr. 50/2004, turėtų būti numatyta nuostata, leidžianti nukrypti nuo minėto straipsnio, ir reikėtų numatyti, kad paraiškas galima pateikti nuo 2004 m. gegužės 1 iki gegužės 10 d.
(5) Reglamento (EB) Nr. 2535/2001 16 straipsnio 3 dalyje numatyta, kad licencijos galiojimo trukmė negali būti ilgesnė negu importo metų, kuriems ji buvo išduota. Taikant šią nuostatą, 2004 m. gegužės mėnesį išduotos licencijos baigtų galioti 2004 m. birželio 30 d. ir galėtų likti nepanaudotos, kadangi jų galiojimo trukmė buvo per trumpa. Todėl reikėtų numatyti nuostatą, leidžiančią nukrypti nuo minėto straipsnio ir nustatančią 150 dienų licencijos galiojimo trukmę nuo jos išdavimo dienos.
(6) Reglamentas (EB) Nr. 2535/2001 turi būti atitinkamai iš dalies pakeistas, numatant nukrypsti leidžiančias nuostatas.
(7) šiame reglamente numatytos priemonės atitinka Pieno ir pieno produktų vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamentas (EB) Nr. 2535/2001 iš dalies keičiamas taip:
(a) 13 straipsnio 2 dalies antroji pastraipa pakeičiama taip:
"Tačiau kalbant apie 5 straipsnio c, d, e, f, g ir h punktuose minimas kvotas, paraiškose licencijoms gauti nurodoma ne mažiau kaip 10 tonų ir ne daugiau negu kiekis, skirtas kiekvienam laikotarpiui."
(b) Minėto Reglamento II.D Priede pateikiamas KN kodo ex04069018 aprašymas pakeičiamas šio reglamento priedu.
2 straipsnis
1. Nukrypstant nuo Reglamento (EB) Nr. 2535/2001 14 straipsnio 1 dalies nuostatų, paraiškos importo licencijai gauti 2004 m. gegužės 1 d. - birželio 30 d. laikotarpiui, kuris nurodytas I.A Priede, I.B Priedo 5 ir 6 punktuose, I.F. ir I.H Prieduose, gali būti pateikiamos nuo 2004 m. gegužės 1 d. iki gegužės 10 d.
2. Nukrypstant nuo Reglamento (EB) Nr. 2535/2001 16 straipsnio 3 dalies nuostatų, 1 dalyje nurodytoms kvotoms išduotų licencijų galiojimo laikas gali būti ilgesnis negu importo metai, kuriems licencija buvo išduota. Licencijos galioja 150 dienų nuo jų faktinio išdavimo dienos.
3 straipsnis
Šis reglamentas įsigalioja trečią dieną nuo jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2004 m. balandžio 22 d.